Tiener in Bedfordview vermoor(Foto: SA Polisie) Die polisie in Gauteng het die soveelste voorval van geweld onder leerders in die provinsie se skole ten sterkste veroordeel. In die jongste voorval is ŉ 17-jarige seun in Bedfordview, aan die Gautengse Oos-Rand, Maandagmiddag dood nadat hy in ŉ bakleiery ná skool verskeie kere met ŉ mes gesteek is, het kapt. Kay Makhubela, polisiewoordvoerder, gesê. Die aanvaller het tydens die bakleiery ŉ mes uitgepluk en die seun gesteek. Die tienerseun het kort daarna in ŉ hospitaal gesterf. Volgens Makhubela het die polisie reeds met ŉ soektog na die kind se moordenaar begin. Hy het nie gesê of die verdagte ook ŉ leerder is nie.